**Den fremtidige Neurorehabilitering i Region Nordjylland**

Høringssvar fra FAST – Fremtidens AkutSygehus i Thisted

Befolkningen i optageområdet for Aalborg universitetshospital, Thisted (AUT) har på nuværende tidspunkt mulighed for at gennemgå længere forløb vedrørende neurorehabilitering tæt på deres bopæl. Dette er vigtigt, af hensyn til lighed i sundhed i Region Nordjylland.

Det er oftest en ældre, der får behov for neurorehabilitering. Ægtefællen er derfor også i de fleste tilfælde ældre. Nærhed til rehabilitering er derfor vigtig, for de pårørendes mulighed for at tage del i den.

FAST finder, at det er af stor betydning, at der er en højt specialiseret enhed inden for neurorehabilitering i Region Nordjylland. Denne bør naturligt være placeret på Universitetshospitalet i Aalborg. Den teknologiske udvikling giver mulighed for, at den højt specialiserede enhed på Universitetshospitalet kan kontaktes uafhængig af afstanden. Det er således ikke nødvendigt at centralisere neurorehabiliteringen for at sikre tilgængelighed til den højeste ekspertise på området.

Neurorehabiliteringen i Thisted varetages af tværfaglige teams med specialkompetencer inden for området. Det er med til at fastholde arbejdspladser og specialisering på sygehuset. AUT bør rumme flest mulige specialområder. Det er med til at styrke hospitalet generelt.  
 August 2020,  
 FAST – Fremtidens AkutSygehus i Thisted